2.761 asylansøgere er kommet til Danmark i september måned.

Det er næsten 1.000 flere end de 1.825, som i august søgte asyl, viser den nyeste opgørelse Udlændingestyrelsen.

Men sammenligner man opgørelsen med samme periode sidste år, er der kommet færre asylansøgere i år. I september 2014 ønskede 3.147 personer udefra asyl på dansk jord.

Sverige regner med 160.000

I hele 2014 søgte 14.792 personer asyl i Danmark, og indtil nu er det samlede antal oppe på 9.793 personer.

Det er stadigvæk hovedsageligt mænd, kvinder og børn fra det borgerkrigsramte Syrien, der beder om beskyttelse i Danmark efterfulgt af folk fra Irak, Iran, Eritrea og Afghanistan.

Det var i september måned, at tusindvis af flygtninge og migranter strømmede over den danske grænse, og medierne viste de atypiske billeder af folk på flugt, som gik på de danske motorveje.

Men langt de fleste af dem brugte Danmark som transit videre mod Sverige. Aldrig før har så mange mennesker søgt asyl i Sverige, har det svenske Migrationsverket oplyst.